Il-kampanja elettorali qegħda kważi f'nofsha. Iktar ma ndur, iktar nara poplu li nbidel fid-direzzjoni t-tajba. Il-politika hija importanti għalih, imma m'huwiex rasu marbuta magħha. Hemm, anzi, ħitan li ġew reġistrati sabiex dak li ħaqqu attenzjoni tingħatalu u dak li huwa ripetittiv, propagandistiku u artifiċjali jitħalla barra. M'hemmx ħafna nies li ma jippruvawx jifhmu u jirraġunaw miegħek. Il-maġġoranza huma nies li huma iktar interessati fil-ħajja ta' kull jum. F'dak li qed jaffrontaw fuq ix-xogħol, fis-saħħa tagħhom u fl-edukazzjoni ta' uliedhom. M'hemmx spazju għall-politika partiġġjana imma għall-fatti u għar-riżultati. Il-Partit Nazzjonalista bħalissa qed jiġi analizzat fuq il-merti u d-demerti tiegħu. Il-maġġor parti jaqblu li dan huwa Gvern li rnexxielu jeħodha kontra l-kurrenti u jirbaħ diversi sfidi li oħrajn ma rnexxilhomx. L-analiżi li ssir minn dawk li jirnexxilek tkellem turik li l-għarfien hemm qiegħed. L-elettorat m'għadux dak li jrid min imexxih, imma jrid iżomm f'idejh il-kmand. Huwa hu li jiddeċiedi d-direzzjoni ta' dak li qiegħed iħares li jkollu fil-leġislatura li ġejja. Dan, minnu nnifsu, huwa mill-iktar pożittiv. Il-pajjiż illum afferma aktar ruħu mad-demokrazija. M'għadux dak li ħareġ mit-Tieni Gwerra Dinjija fejn għadu jħares lejn il-poter f'dimensjonijiet ċentralizzati fejn, dak li jikkmanda wieħed, iseħħ. Il-Partit Nazzjonalista bena istituzzjonijiet demokratiċi li permezz tagħhom il-pajjiż għandu iktar u iktar id-dritta fuq id-deċiżjonijiet importanti. Qabeż ukoll li jiġi manipulat. M'għadux sukkubi ta' gazzetti jew mezzi tax-xandir partikolari, anzi jafferma l-ħin kollu lilu nnifsu f'demokrazija li sejra iktar lejn li tkun waħda diretta u indiretta fejn strettament neċessarju. Il-falliment tal-mezzi tax-xandir jidher ċar mill-fatt li naqsu konsiderevolment dawk li jsegwuhom b'mod assidwu. Meta ma hemmx informazzjoni korretta, fejn ma hemmx espożizzjoni tal-verità sħiħa, il-poplu ma jagħtix każ. Anzi, bil-mezzi teknoloġiċi tal-lum hemm aċċess għall-fatti minn mekkaniżmi oħra. L-elettorat jaqbeż dak li kien tradizzjonali u jfittex hu. M'għadux dak li ħafna, qabel, kienu jaħsbu li jistgħu jeħduh fejn iridu. Dan, minnu nnifsu, huwa pożittiv. L-effett ta' dan il-partit fil-Gvern serva sabiex il-pajjiż jiftaħ iktar għajnejh u jħares lejn il-verità. Li huwa iktar u iktar ta' sostenn għal min ifittex li jħares iktar lejn is-sustanza milli lejn id-dehra politika hu li l-valuri fundamentali ma ntilfux. Min qiegħed jaħseb li l-onestà, is-serjetà, ir-rettitudni morali, l-irġulija, il-verità m'humiex kunsidrati u ġew minsija, qed jiżbalja. Mhix kwistjoni ta' età partikolari, imma ssibha f'kull ġenerazzjoni. Il-poplu tagħna baqa' dejjem iktar dak li jrid jara, jxomm u jisma'. Irid ikun ċert għax jaf fejn qiegħed, imma mhux neċessarjament lest jissogra f'qabżiet li m'humhiex spjegati sew. Il-poplu baqa', għalija, wieħed sovran. Sar iktar dak li jrid id-demokrazija taħdem, u sewwa. Anzi, huwa issa konxju li huwa hu li jħaddimha, u permezz tat-teknoloġija jħares li jkollu aċċess dirett għall-informazzjoni li jrid fil-fatti u d-dettalji li din għandha. Din l-elezzjoni ġenerali ser tmexxi 'l quddiem, għal darb'oħra, lill-klassi politika u jkun żball min jaħseb li jista' jikkontrollaha hu. Min jaħseb li hemm spazju ta' xi re-inkarnazzjoni ta' xi mexxej passat ser ikun qiegħed jiżbalja. Fil-ħames snin li ġejjin, il-membri parlamentari eletti ser isibu elettorat ferm aqwa: wieħed li lest li jibdel iktar malajr proprju għax, kif għandu jkun, huwa hu li verament huwa sovran.
Il-poplu jibqa' sovran